कहा- मैं पाकिस्तान नहीं छोड़ना चाहता था, शादी के पहले रीना को जानता तक नहीं था
Pakistani Cricketer Mohsin Khan On His Divorce From Reena Roy - मोहसिन खान ने एक रिसेंट इंटरव्यू में बताया कि उनका और फेमस बॉलीवुड एक्ट्रेस रीना रॉय का तलाक कैसे हुआ। मोहसिन का कहना है कि वो शादी से पहले रीना को नहीं जानते थे,
 पाकिस्तानी क्रिकेटर मोहसिन खान ने न्यूज चैनल जी स्पोर्ट्स को दिए एक इंटरव्यू में बताया है कि उनका और फेमस बॉलीवुड एक्ट्रेस रीना रॉय का तलाक कैसे हुआ। मोहसिन का कहना है कि वो शादी से पहले रीना को नहीं जानते थे, यहां तक उन्होंने उनकी कोई फिल्म भी नहीं देखी थी।
मोहसिन के मुताबिक, शादी के बाद वो पाकिस्तान में ही रहना चाहते थे। उन्हें अपना घर छोड़ना मुनासिब नहीं लगा। जबकि रीना ने कुछ दिन पहले एक इंटरव्यू में कहा था कि मोहसिन चाहते थे कि वो उनके साथ लंदन शिफ्ट हो जाए।
1983 में शादी हुई, 1990 में तलाक
रीना रॉय और मोहसिन खान की शादी 1983 में हुई थी। शादी के बाद रीना पाकिस्तान चली गईं। दोनों की एक बेटी भी हुई जिसका नाम जन्नत रखा गया। हालांकि बाद में दोनों के बीच मतभेद हुआ और 1990 में आते-आते दोनों का तलाक हो गया था। रीना 1992 में वापस भारत लौट आईं। अब मोहसिन खान ने रीना और अपने रिश्ते के बारे में बात की है।
मैं पाकिस्तान में ही रहना चाहता था-मोहसिन
उन्होंने कहा, मुझे इस बात का कोई पछतावा नहीं है। मुझे पाकिस्तान में ही रहना था, क्योंकि मेरी पहचान पाकिस्तान से थी। मुझे नहीं पता कि वो कौन थी, कहां से थी। मैंने बस एक इंसान देख कर शादी की थी। इस बात पर शायद ही कोई विश्वास करे लेकिन मैंने उनकी (रीना) फिल्म नहीं देखी थी।
अगर मैं घर से निकल रहा होता हूं और उधर अमिताभ बच्चन का कोई सीन चल रहा होता है तो एक समय के लिए रुक भी सकता हूं, वरना इसके अलावा मैंने कभी फिल्में नहीं देखी। मुझे सुंदरता से कोई फर्क नहीं पड़ता है, मुझे बस इतना पता है कि मैंने एक अच्छे इंसान से शादी की थी।
मोहसिन चाहते थे कि मैं लंदन शिफ्ट हो जाऊं-रीना
रीना रॉय ने कुछ दिन पहले टाइम्स ऑफ इंडिया से बात करते हुए मोहसिन से अपने रिश्ते के बारे में बात की थी। रीना के मुताबिक, मोहसिन से तलाक के बाद उन्हें अपनी बेटी की कस्टडी पाने के लिए काफी मशक्कत करनी पड़ी थी।
उन्होंने कहा 'मोहसिन चाहते थे कि मैं उनके साथ लंदन शिफ्ट हो जाऊं और वहीं पर ब्रिटिश नागरिकता ले लूं, लेकिन मैं इसके लिए बिल्कुल तैयार नहीं थी। मोहसिन को लगा कि अपनी बेटी को देखने के लिए मैं परेशान हो जाऊंगी और लंदन चली जाऊंगी क्योंकि वो उसे लेकर पहले ही वहां जा चुके थे। हालांकि उनकी ये तरकीब काम नहीं आई, मैंने बेटी की कस्टडी के लिए अपना सब कुछ लगा दिया और अंत में जीत मेरी ही हुई।'
बेटी की कस्टडी के लिए ली थी साधु-संतों की मदद
रीना ने कहा कि वो बेटी की कस्टडी के लिए इतनी ज्यादा परेशान थीं कि उन्हें साधु-संतो से भी मदद लेनी पड़ी। साधु संतों ने जो भी कहा उन्होंने वो सब किया और आखिरकार उन्हें उनकी बेटी की कस्टडी मिल ही गई। कस्टडी मिलने के बाद उन्होंने अपनी बेटी का नाम जन्नत से बदलकर सनम रख दिया।
क्रिकेट और सिनेमा, दोनों जगहों पर छाए रहे मोहसिन खान
मोहसिन खान पाकिस्तानी क्रिकेटर होने के साथ साथ बॉलीवुड एक्टर भी थे। उन्होंने फिल्मों में काम करने के लिए क्रिकेट की फील्ड से संन्यास ले लिया था। मोहसिन की पहली बॉलीवुड फिल्म 'बंटवारा' थी, जिसने बॉक्स ऑफिस पर शानदार प्रदर्शन किया था।
फिल्म 'साथी' में उनकी और आदित्य पंचोली की जोड़ी को खूब पसंद किया गया था। बॉलीवुड में सिक्का जम जाने के बाद उन्होंने रीना रॉय से तलाक ले लिया था लेकिन 10-11 फिल्मों में काम करने के बाद वो भी ज्यादा दिन फिल्म इंडस्ट्री में टिक नहीं पाए और दोबारा क्रिकेट की दुनिया से जुड़ गए। फिलहाल वो पाकिस्तान क्रिकेट की एक्टिविटी में शामिल हैं।
70 और 80 के दशक की फेमस एक्ट्रेस थीं रीना
रीना रॉय ने फिल्म 'जरूरत' से अपने फिल्मी करियर की शुरुआत की थी। 70 और 80 के दशक में वो काफी ज्यादा पॉपुलर हुआ करती थीं। कालीचरण, नागिन, जानी दुश्मन, अपनापन और आशा सहित कई फिल्मों में अपनी शानदार एक्टिंग से लोगों के दिलों पर राज किया था।
उन्हें आखिरी बार 2000 में आई फिल्म रिफ्यूजी में देखा गया था। 1983 में मोहसिन और रीना की शादी हुई थी लेकिन 1990 में आते-आते दोनों का तलाक हो गया था। मोहसिन से पहले रीना का नाम शत्रुघ्न सिन्हा से भी जुड़ा था।
